**ΚΑΤΕΠΕΙΓΟΝ**

**Πληροφορίες:** Ελ. Μπαρμπαλιά

**Αθήνα: 24.10.2014**

**Αρ. Πρωτ.:4266**

**Προς: κ. Κ. Μητσοτάκη,**

**Υπουργό Διοικητικής Μεταρρύθμισης & Ηλ. Διακυβέρνησης**

**ΚΟΙΝ: Πίνακας Αποδεκτών**

**Θέμα: «**Η Ε.Σ.Α.μεΑ. ζητάει την ανάκληση της απόφασης των απολύσεων των 15 εργαζόμενων ατόμων με αναπηρία Δήμου Κερατσινίου - Δραπετσώνας - Καμία απόλυση εργαζομένου με αναπηρία δεν είναι κοινωνικά αποδεκτή»

***Κύριε Υπουργέ,***

Με τις πρόσφατες απολύσεις 15 εργαζόμενων ατόμων με αναπηρία του Δήμου Κερατσινίου, εξαιτίας έκθεσης του ΑΣΕΠ που εντοπίζει σειρά παρατυπιών μετά από τόσα χρόνια, η Πολιτεία δείχνει για ακόμη μία φορά το πιο σκληρό της πρόσωπο απέναντι στα άτομα με αναπηρία και τις οικογένειές τους. **Μόνο ως τιμωρία των εργαζομένων ατόμων με αναπηρία μπορεί να ιδωθεί η πράξη απόλυσής τους,** ειδικά εάν οι οποιεσδήποτε ελλείψεις - παρατυπίες έχουν διαπραχθεί από μέρους του Δήμου.

Ειδικότερα για τους συμβασιούχους με αναπηρία που έχουν κριθεί με το Π.Δ 164/2004, η διαπίστωση της συνδρομής ή μη των κριτηρίων που ορίζονται από το Διάταγμα για τη μετατροπή των συμβάσεων τους είχε κριθεί από το ίδιο το ΑΣΕΠ σε καθορισμένο χρόνο.

**Θεωρούμε αδιανόητο μετά από τόσα χρόνια σε μία παρατεταμένη περίοδο οικονομικής κρίσης όπως η παρούσα, που έχει πλήξει με τον πιο βάναυσο τρόπο τα άτομα με αναπηρία και τις οικογένειές τους, η Πολιτεία να απολύει εν ψυχρώ εργαζόμενους με αναπηρία.**

Η πράξη της απόλυσής τους είναι ιδιαιτέρως σκληρή, εάν συνυπολογίσουμε ότι η Πολιτεία δεν έχει εκπληρώσει τις υποχρεώσεις της σε ότι αφορά την έκδοση των προκηρύξεων του ν.2643/98 στο χρόνο που ορίζει ο νομοθέτης. Με αυτές τις απολύσεις το Υπουργείο στέλνει 15 εργαζόμενους με αναπηρία κατευθείαν στον Καιάδα της ανεργίας παρόλο που είναι ευρέως γνωστό σε όλο τον πολιτικό κόσμο και στην ευρύτερη κοινωνία ότι τα άτομα με αναπηρία αντιμετωπίζουν σε πολλαπλάσιο βαθμό τον κίνδυνο των απολύσεων και της ανεργίας από ότι οι ευρύτερες ομάδες του πληθυσμού.

Υπό αυτές τις συνθήκες το Υπουργείο Διοικητικής Μεταρρύθμισης θα έπρεπε αντί να απολύει εργαζόμενους με αναπηρία να παρεμβαίνει δυναμικά στο καθεστώς απλήρωτης εργασίας αυτών των εργαζομένων, το οποίο δυστυχώς συναντάται σε πολλούς από τους Δήμους της χώρας. Είναι νωπές ακόμη από το 2012 οι διαμαρτυρίες των εργαζόμενων ΑμεΑ του Δήμου Κερατσινίου - Δραπετσώνας οι οποίοι δούλευαν απλήρωτοι επί 7 ολόκληρους μήνες. Σε τέτοιες όμως περιπτώσεις οι παρεμβάσεις από τα αρμόδια όργανα μόνο ασθμαίνουσες θα μπορούσαν να χαρακτηριστούν.

Επιπρόσθετα θα πρέπει να θυμίσουμε ότι ο νομοθέτης επικαλούμενος την παρ. 6 του άρθρου 21 του αναθεωρημένου Συντάγματος της χώρας το έτος 2001, προχώρησε στη λήψη ειδικών μέτρων για την μονιμοποίηση των συμβασιούχων με αναπηρία που εργάζονταν με μία μόνο σύμβαση με την παρ. 6 του άρθρου 11 του Π.Δ. 164/2004.

Αλλά και μετά το Π.Δ. 164/2004, ο νομοθέτης λαμβάνοντας υπόψη τα εμπόδια που συναντούν τα άτομα με αναπηρία για την ένταξή τους στην παραγωγική διαδικασία, προχώρησε σε νέα νομοθετική ρύθμιση με το άρθρο 16 του ν. 3491/2006, δίνοντας τη δυνατότητα μετατροπής των συμβάσεων ορισμένου χρόνου σε αορίστου για τους εργαζόμενους που είχαν προσληφθεί σε επιχειρήσεις των ΟΤΑ με τα επιδοτούμενα προγράμματα του ΟΑΕΔ γνωστά 3+1.

***Κύριε Υπουργέ,***

Η Ε.Σ.Α.μεΑ. σας καλεί να ανακαλέσετε την πρόσφατη απόφασή σας που αφορά στην απόλυση των 15 εργαζόμενων ΑμεΑ από το Δήμο Κερατσινίου - Δραπετσώνας.

Καλούμε το Υπουργείο Διοικητικής Μεταρρύθμισης από κοινού με το Υπουργείο Εργασίας να προβούν σε συντονισμένες ενέργειες προκειμένου να τοποθετηθούν δικαιωματικά σε θέσεις εργασίας τα άτομα με αναπηρία κα μέλη των οικογενειών τους και να υψώσουν ένα ισχυρό δίχτυ προστασίας και διασφάλισης της εργασίας των ατόμων με αναπηρία και μελών των οικογενειών τους, οι οποίοι λόγω οικονομικής κρίσης καλούνται να καλύψουν σε μεγαλύτερο βαθμό το πρόσθετο κόστος που πηγάζει από την κάλυψη των αναγκών αναπηρίας τους.

Εν αναμονή των ενεργειών σας προς θετική κατεύθυνση.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

-Γραφείο Πρωθυπουργού κ. Αντ. Σαμαρά

-Γραφείο Αντιπροέδρου της Κυβέρνησης

-κ. Ευ. Χριστοφιλοπούλου, Υφυπουργό Διοικητικής Μεταρρύθμισης & Ηλεκτρονικής Διακυβέρνησης

-κ. Β. Κεγκέρογλου, Υφυπουργό Εργασίας, Κοινωνικής Ασφάλισης και Πρόνοιας

-Διεύθυνση Οργάνωσης και Λειτουργίας ΟΤΑ Α΄ και Β Βαθμού

-Διεύθυνσης Κοινωνικής Προστασίας Υπουργείου Εργασίας

-Πρόεδρο και μέλη Δ.Σ. ΑΣΕΠ

-Πρόεδρο και Μέλη Περιφερειακής Ένωσης Δήμων Αττικής (ΠΕΔΑ)

-Πρόεδρο και Μέλη Δ.Σ. Κεντρική Ένωση Δήμων Ελλάδας (ΚΕΔΕ)

-Δήμαρχο Κερατσινίου - Δραπετσώνας

-ΓΣΕΕ

-ΑΔΕΔΥ

-ΠΟΕ-ΟΤΑ

-Φορείς Μέλη Ε.Σ.Α.μεΑ.